Treindrywer vermoor: Vakbond sê ‘genoeg is genoeg’Pieter (Piet) Botha (Foto verskaf) ŉ Groep afgevaardigdes van die United National Transport Union (Untu) sal Donderdag die voorvonnisverrigtinge van die mans wat skuldig bevind is aan die moord op Pieter Barend Botha (46) in die Wes-Kaapse hooggeregshof bywoon om Botha se “vrou te ondersteun”. Jathiem Hamid en Dorian Diedericks is in Mei vanjaar skuldig bevind aan die moord op Botha, ŉ Metrorail-treindrywer wat op 11 Julie 2016 by die Netreg-stasie in die Wes-Kaap beroof en vermoor is. Hamid en Diedericks is ook skuldig bevind op aanklagte van roof met verswarende omstandighede en die besit van ŉ ongelisensieerde vuurwapen en ammunisie. Die derde beskuldigde, ŉ minderjarige wat nie geïdentifiseer mag word nie, is op alle aanklagte vrygespreek. Die vierde beskuldigde, Cedric Andrews, is net op aanklag van die besit van ŉ ongelisensieerde vuurwapen en ammunisie skuldig bevind. Untu het vroeër geëis dat Hamid en Diedericks lewenslank tronk toe gestuur word. Steve Harris, algemene sekretaris van Untu, sê die hof het nou ŉ geleentheid om ŉ voorbeeld te maak van diegene wat skuldig is aan die “sinnelose aanvalle” op werknemers van die Passasierspooragentskap van Suid-Afrika (Prasa). “Prasa het die afgelope paar jaar nié daarin geslaag om doeltreffende veiligheid vir sy werknemers die bied nie. Die gevolg is dat die werknemers van die staatsbeheerde onderneming sagte teikens word vir wrede misdadigers,” sê hy. “Die vonnisopleggings van Botha se moordenaars moet ŉ duidelike boodskap verkondig: Genoeg is nou genoeg.” Untu het destyds gesê Botha was besig met ŉ opknappingskursus op die sentrale lyn en het vir ŉ trein gewag nadat hy van ŉ ander trein afgeklim het toe hy vermoor is. Hamid, Diedericks en die minderjarige is almal lede van die Young Dixie Boys-bende. Andrews is ŉ vriend van die drie en hulle het gereeld sy huis besoek.